कोरोना: 24 घंटे में 4.14 लाख नए कोरोना मामले, 3915 की गई जान
पिछले 24 घंटों के दौरान देश में कोरोना के टेस्ट में गुरुवार को जारी आंकड़ों के मुकाबले कुछ कमी देखने को मिली है जबकि कोरोना के मामले ज्यादा दर्ज किए गये हैं, यानि पिछले 24 घंटों के दौरान देश में कोरोना की पॉजिटिविटी दर में बढ़ोतरी हुई है, दर 22.67 प्रतिशत दर्ज की गई है।
नई दिल्ली। कोरोना वायरस का संक्रमण तेजी से फैलता ही जा रहा है और रोजाना रिकॉर्ड नए कोरोना मरीज सामने आ रहे हैं। केंद्रीय स्वास्थ्य मंत्रालय की तरफ से जारी किए गए आंकड़ों के अनुसार पिछले 24 घंटों के दौरान देशभर में कोरोना वायरस के 4.14 लाख से ज्यादा मामले दर्ज किए गए हैं। देश में अब कोरोना वायरस के एक्टिव मामलों का आंकड़ा भी 36.45 लाख तक पहुंच गया है, पिछले 24 घंटों के दौरान देश में कोरोना के एक्टिव मामलों में 78766 की बढ़ोतरी हुई है। देश के कुल कोरोना मामलों का आंकड़ा बढ़कर 2.14 करोड़ के पार पहुंच गया है। सिर्फ कोरोना के मामले ही नहीं बढ़ रहे हैं बल्कि देश में कोरोना की वजह से होने वाली मौतों के आंकड़े में भी तेजी से बढ़ोतरी हुई है। केंद्रीय स्वास्थ्य मंत्रालय के अनुसार पिछले 24 घंटों के दौरान देश में कोरोना की वजह से 3915 लोगों की जान गई है। अबतक इस वायरस की वजह से देश में 2.34 लाख से ज्यादा लोगों की जान जा चुकी है। देश में कोरोना वायरस की मृत्यु दर 1.09 प्रतिशत है। पिछले 24 घंटों के दौरान देश में कोरोना के टेस्ट में गुरुवार को जारी आंकड़ों के मुकाबले कुछ कमी देखने को मिली है जबकि कोरोना के मामले ज्यादा दर्ज किए गये हैं, यानि पिछले 24 घंटों के दौरान देश में कोरोना की पॉजिटिविटी दर में बढ़ोतरी हुई है, दर 22.67 प्रतिशत दर्ज की गई है। टेस्टिंग की बात करें तो 24 घंटे में कुल 1826490 टेस्ट हुए हैं। हालांकि कोरोना के नए मामले बढ़ने के साथ देश में कोरोना से ठीक होने वाले लोगों की संख्या में भी तेजी से बढ़ोतरी हो रही है। पिछले 24 घंटों के दौरान देशभर में कोरोना वायरस से 3.31 लाख से ज्यादा लोग ठीक होकर अपने घर जा चुके हैं। अबतक देशभर में 1.76 करोड़ से ज्यादा लोग ठीक हो चुके हैं। वैक्सीनेशन की बात करें तो उसमें भी कुछ गति आई है, पिछले 24 घंटों के दौरान देशभर में 23.70 लाख से ज्यादा लोगों को वैक्सीन का टीका लगाया गया है। अबतक देश में 16.49 करोड़ से ज्यादा लोगों को टीका लग चुका है। गुरुवार को प्रधानमंत्री मोदी ने टीकाकरण को तेज करने की अपील की है।